Diari Oficial de la Generalitat Valenciana


Sumari del DOGV 9847, del 13-05-2024 (2024/4244)

Extracte de la Resolució de 25 d'abril de 2024, del Rectorat de la Universitat de València, per la qual es convoca la huitena edició del concurs de fotografia de paisatge valencià «Els paisatges dels parcs naturals», de la Càtedra de Participació Ciutadana i Paisatges Valencians, i se n'establixen les bases reguladores.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9847

Data del DOGV
:   13-05-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/4244


Data del document
:   29-04-2024

Organisme emissor
:   Universitat de València

Tipus de document
:   Extracte

Descriptors 

:   * Universitat de València

Extracte de la Resolució de 25 d'abril de 2024, del Rectorat de la Universitat de València, per la qual es convoca la huitena edició del concurs de fotografia de paisatge valencià «Els paisatges dels parcs naturals», de la Càtedra de Participació Ciutadana i Paisatges Valencians, i se n'establixen les bases reguladores. [2024/4244]  
BDNS (identif.): 760068.  
  
De conformitat amb el que preveuen els articles 17.3.b) i 20.8.a) de la Llei 38/2003, de 17 de novembre, general de subvencions, es publica l'extracte de la convocatòria, el text complet de la qual pot consultar-se en la Base de dades nacional de subvencions (https://www.infosubvenciones.es/bdnstrans/GE/es/convocatoria/760068)  
  
Primer. Beneficiaris  
Pot participar en aquest concurs qualsevol persona física major de 18 anys, amb l'excepció dels casos contemplats en l'article 23 de la Llei 40/2015, d'1 d'octubre, de règim jurídic del sector públic.  
  
Segon. Objecte  
L'objectiu d'aquesta convocatòria és premiar aquelles fotografies que millor reflectisquen la riquesa paisatgística, cultural i natural, present als parcs naturals valencians. Imatges que arrepleguen la configuració dels ecosistemes i hàbitats més representatius, la seua biodiversitat i la pluralitat paisatgística d'aquests espais naturals. Així mateix, es premiarà aquelles fotografies que presenten atenció als elements culturals i les petjades patrimonials originades al llarg del temps derivats de la històrica presència humana (molins, fortaleses, monestirs, geleres…). En definitiva, instantànies que mostren la comunió naturalesa-cultura i posen de manifest els valors d'aquests enclavaments, mereixedors de protecció per les seues qualitats ambientals, culturals i estètiques.  
  
  
Tercer. Bases reguladores  
La convocatòria està publicada en la URL https://go.uv.es/sbzGYd2   
  
Quarta. Quantia  
Els premis es financen amb càrrec al capítol VII del pressupost de la Càtedra Participació Ciutadana i Paisatges Valencians de la Universitat de València per a l'any 2024, orgànica 1155016133, específica 97181732 per un import total de 1.000 €.  
S'atorguen els següents:  
Primer premi, dotat amb 500 euros.  
Segon premi, dotat amb 300 euros.  
Tercer premi, dotat amb 200 euros.  
El premi serà indivisible i podrà ser declarat desert en cas que:  
  
Les fotografies rebudes no complisquen els requisits establits en les bases.  
El nombre total de sol·licituds presentades al concurs no aconseguisca un mínim de 25 fotografies.  
Les fotografies hagen guanyat prèviament un altre concurs fotogràfic.  
  
Cinqué. Termini de presentació de sol·licituds  
El termini de presentació de sol·licituds comença l'endemà de la publicació de l'extracte d'aquesta convocatòria en el Diari Oficial de la Generalitat Valenciana (DOGV) i es tanca el 16 de setembre de 2024.  
  
  
València, 29 d'abril de 2024.- La vicerectora d'Innovació i Transferencia (p. d. DOGV 30.05.2022): Rosa María Donat Beneito.